Izvor: N1

Nakon dramatične sjednice Vlade na kojoj je premijer Andrej Plenković odlučio razriješiti trojicu Mostovih ministara, postavlja se pitanje hoćemo li nakon lokalnih izbora, uskoro i na parlamentarne izbore.

Izvor: N1

TIJEK DOGAĐAJA



19:45 Nakon dramatičnog dana u kojem je odlučio razriješiti trojicu MOST-ovih ministara sa šefom HDZ-a i Vlade Andrejem Plenkovićem u Banskim dvorima u četvrtak navečer razgovarao je reporter N1 televizije Hrvoje Krešić.



Plenković je kazao da je prije nekoliko dana šefu MOST-a i Sabora Boži Petrovu kada su razgovarali najavio da ako budu protiv Zdravka Marića, da njihova suradnja ne može biti ovakva. "Moja je poruka bila jasna. Svatko u politici radi svoje odabire", kazao je Plenković za N1 televiziju pa dodao: "Mogli su ministri MOST-a danas biti kreativni, izaći van, zapaliti cigaretu ako puše, na balkon, poslati državne tajnike ..."



Ponovio je i svoj stav da oni više nisu ministri njegove Vlade i poručio da se "moraju ponašati kao ozbiljni ljudi s poslovnom sposobnošću".



Više pročitajte OVDJE.



18:40 "Meni ne preostaje nego vjerovati da Plenković ima većinu, ako tvrdi da ima dovoljan broj ruku, ne vjerujem da bi netko krenuo rušiti vlastitu Vladu. Vidjet ćemo tko će biti bolji trgovac Plenković ili Karmarako", kazao je politički tajnik Mosta Nikola Grmoja za N1 televiziju.



"Plenković je odlučio rušiti vlastitu Vladu kako bi sačuvao nestranačkog ministra Marića koji je u sukobu interesa, to je sigurno. Da je u sukobu interesa to je potvdio jer se Marić izuzeo od donošenja svih ključnih odluka oko Agrokora koje je preuzela ministrica Dalić", kazao je Grmoja i dodao: "Mene zanima tko je ta nova saborska većina".

Više pročitajte OVDJE.



18:15 Nakon podrške Predsjedništva HDZ-a šef te stranke i premijer Andrej Plenković u Saboru je dobio i podršku Kluba HDZ-a. Počeli smo prikupljati potpise. Imat ćemo dovoljno potpisa za sve, kazao je Plenković u izjavi novinarima u Saboru nakon sjednice Kluba HDZ-a i dodao da očekuje da će dobiti i Hasanbegovićev potpis. "Ne smije biti zamjene teza, Vlada funkcionira", poručio je premijer.



"Nepovjerenje je krenulo iz MOST-a. Ja kao predsjednik Vlade nemam tu dilema ni izbora, ne može Vlada kao kolegijalno tijelo funkcionirati bez povjerenja, ljudska kolegijalnost je nužna. Vrlo jasan mandat imam da dogovorim novu parlamentarnu većinu koja će omogućiti nastavak rada Vlade i ostvarivanje svih naših ciljeva. Ako se slijed događaja razvije na način da bi to značilo nove izbore, svi članovi kluba spremni su na nove izbore", ponovio je Plenković.



"Smatramo da smo u ovom odnosu bili u dobroj vjeri i iskreni. Danas na Vladi nakon točke 5 smo usvojili tri mišljenja na MOST-ove prijedloge zakona. Što se tiče mene, mi smo moralno i politički na najvišoj razini kolegijalnog duha. Da sebi tražim zamjerku, ne mogu je naći", uvjerava Plenković.



Ponovio je da "Marić predano i uspješno radi svoj posao, a nije dobio šansu ni reći što misli". "To je granica koja znači kraj suradnje koja je bila do sada. U HDZ-u se već počelo skupljati potpise. Imat ćemo dovoljno potpisa za sve, za što god hoćete. Zlatko Hasanbegović se također suglasio s odlukom predsjedništva i kluba", kazao je šef HDZ-a i dodao: "HDZ sad mora pokazati koheziju, lojalnost i odgovornost. To očekujem od svih zastupnika, ali osobito najviših dužnosnika".



Plenković je opetovao i svoj stav da je situacija oko toga jesu li MOST-ovci članovi Vlade ili ne posve jasna: "Trojica MOST-ovih ministara više nisu pravno ministri. Hrvatski ustav i propisi su jasni, onaj tko ima mandat za sastavljanje vlade, on bira ministre. Išao sam predsjednici s potpisima, pa otišao u Sabor, predstavio ministre i dobio potporu. Ako ja, koji sam dao povjerenje ministrima, dođem u situaciju da ministri koje sam ja izabrao izglasavaju nepovjerenje svojem kolegi, onda tu nema dileme. Oni više nisu ministri moje vlade".



"Bilo kakve spekulacije su suvišne. Nema propisa koji traži supotpis ili odluku Sabora. Mi idemo sad na novu parlamentarnu većinu, a to sigurno znači i novog predsjednika Sabora", kazao je Plenković, koji se osvrnuo i na Grmojine optužbe: "Ta vrsta apsurdnih izjava ne da nije utemeljena, nego koja je bila reakcija Vlade? Jesmo li spašavali jednog čovjeka, jednu obitelj s kojom smo ja, mi povezani na bilo koji način? Tri puta sam u životu vidio Ivicu Todorića. Sistemsku kompaniju smo rješavali, nismo generirali paniku u društvu, nego samo rješavali sistemski stvari. Formirali smo zid oko kompanije, došli u poziciju da dođe svježa likvidnost, hrvatske banke odlučile su dati novac u ovakvim uvjetima jer su poklonile povjerenje potezu hrvatske vlade. Da li smo si dali vrijeme da riješimo, jesmo. ... Tko je za to zaslužan, oni s kiselim kupusom ili onaj koji govori da se nije na vrijeme reagiralo ... Bilo je prioritetno riješiti sistemsko pitanje i to smo učinili uz potporu Mosta".



"Ako se pokaže, ako otkriju revizori da je bilo nešto protuzakonito, naravno da netko mora za to odgovarati, ali to nije demagoška, nego odgovorna politika i to je poanta odgovornog europskog ponašanja. Politika je ozbiljan posao, sve to košta, ja sam zadnji koji bi se kockao s time da idemo na izbore zato jer se mi nešto nismo dogovorili, ali sam svjestan da nam u ovakvim trenucima treba stabilna vlada", zaključio je Plenković.



Više pročitajte OVDJE.





00:00 Izvor: N1



18:10 "Očito se netko boji što ministar unutarnjih poslova i ministar pravosuđa rade", kazao je saborski zastupnik politički tajnik Mosta Nikola Grmoja za dnevnik.hr, Iznijevši teške optužbe na račun premijera Andreja Plenkovića nakon smjene trojice Mostovih ovih ministara.



Više pročitajte OVDJE.



17:45 "Ova je Vlada taoc Andreja Plenkovića, Zdravko Marić je već drugi ministar kojega je Plenković spreman vući kao breme. Za ovoga je barem javnost bila uvjerena da je stručnjak, ali on ima narušen politički kredibilitet, a to je u demokratskoj politici dovoljno da odstupi s javnih političkih funkcija, uostalom, imali ste nedavno sličnih primjera u Njemačkoj", istaknuo je u razgovoru za N1 televiziju politički analitičar Ivan Rimac. "Mislim da Plenković ne razumije svoj posao kao služenje narodu, nego forsiranje isključivo svojih ideja i teško sasvim sigurno može podnijeti suprotstavljeno mišljenje", kazala je bivša premijerka Jadranka Kosor u razgovoru za N1 televiziju.



17:30 Nastavljaju se različita tumačenja ustavnih stručnjaka oko toga je li za razrješenje ministara potreban supotpis predsjednika Sabora. U razgovoru za N1 televiziju ustavni stručnjak Mato Palić kazao je kako smatra da jest, ali s obzirom na različiita mišljenja među stručnjacima istaknuo je da je "ovo idealna situacija da se javnosti obrati Ustavni sud i kaže je li supotpis potreban ili ne i zašto jest ili zašto nije".



Više pročitajte OVDJE.



17:11 "Naši ministri nastavljaju raditi posao sve dok Sabor ne odluči drugačije", poručio je šef Kluba zastupnika MOST-a Miroslav Šimić. "Mi imamo parlamentarni, a ne kancelarski sustav, to premijer mora znati. Premijer se poziva na članak 110 Ustava koji uopće ne definira ovakvo ponašanje. Svi ministri morali su dobiti potvrdu većine u saboru, isto tako mogu i stupiti s funkcije", rekao je Šimić, koji smatra da "ovo nije legitiman potez". Istaknuo je da je jedna od opcija Ustavni sud, a podsjetio je da je i Ivan Kovačić rekao da podržava Mostovce i da bi isto postupio. "Mi nemamo problem s tim da nas netko ne želi u Vladi. Imamo problem s tim da se krši hrvatski ustav i nećemo šutjeti", zaključio je Šimić.



Više pročitajte OVDJE.





00:00 Izvor: N1



16:50 Čini se da Hrvatskoj prijeti ustavna kriza zbog načina na koji premijer i predsjednik Vlade tumače je li za razrješenje ministara potreban supotpis šefa Sabora ili ne, upozorila je nakon Plenkovićeve izjave naša reporterka Nataša Božić Šarić, podsjetivši da suglasja nema ni kod ustavnih stručnjaka. Također, zanimljivim smatra da je Plenković kazao kako je spreman i na nove izbore ako preslagivanje ne uspije iz čega iščitava da on potrebnu većinu još možda nema, a s druge strane nije decidirano odbio mogućnost velike koalicije.



16:34 "Održali smo sjednicu i dobio sam jedinstvenu unisonu podršku članova Predsjedništva stranke i Vlade na ovu odluku na koju sam bio primoran nakon što je troje kolega odlučilo glasovati protiv očitovanja Vlade. Dobio sam i punu potporu da pristupimo formiranju parlamentarne većine koja bi omogućila nastavak rada Vlade i stabilnost hrvatskih institucija.Ukoliko u sljedećim danima ne dođe do formiranja parlamentarne većine, i ja i HDZ spremni smo ići i na nove izbore", poručio je Plenković nakon sjednice Predsjedništva HDZ-a.



Plenković je kazao da sada ide u Sabor obaviti konzultacije s klubom HDZ-a te ponovio da nema nikakve dileme da ministri više nisu ministri nakon što je on kao premijer potpisao njihovo razrješenje: "Temeljem članka 110 Ustava premijer može razriješiti ministre i nije potreban supotpis", podsjetio je Plenković.



Upitan jesu li mogući novi MOST-ovi ministri, ponovio je da se današnji događaji "nisu dogodili na inicijativu HDZ-a, niti scenarij, nego reakcija na činjenicu da partneri u Vladi nisu podržali stav Vlade". Na pitanje je li velika koalicija opcija ili ne, poručio je: "Razgovarat ćemo sa svim partnerima. Ono što je dobro za Hrvatsku, dobro je i za nas".



Više pročitajte OVDJE.





00:00 Izvor: N1



16:30 S druge strane, Pupovac je dao priličnu podršku Plenkoviću i Vladi od kojih očekkuje stabilnost, podsjetio je naš reporter Hrvoje Krešić u javljanju u Saboru.



16:19 Predsjedništvo HDZ-a poduprlo je Plenkovića da se ne smijeni Zdravka Marića, međutim, morat će dobiti i potporu za novu većinu koju mora sastaviti, javlja naša reporterka iz sjedišta te stranke Nataša Božić Šarić nakon održane sjednice Predsjedništva HDZ-a. Podsjetila je da cijela situacija podsjeća na prošlogodišnju situaciju i da se ne zna koga će sve Plenkovića okupiti u novoj većini.



Primjerice, pitanje je može li računati i na neke HDZ-ove zastupnike poput Hasanbegovića, a Plenkoviću u ovom trenutku treba svaka ruka i nije nevažno kako će se postaviti Esih. Ne bih rekla da ta grupa ima potencijala napraviti prevrat u HDZ-u, ali Plenkoviću mogu zakomplicirati stvari, upozorila je Božić Šarić.

Predsjedništvo @HDZ001 podrzalo @AndrejPlenkovic da nadje novu većinu ali ne i Hasanbegovic,on kaze da ce tek.vidjeti jel dio vecine #nwinfo — Natasa Bozic (@Najtasa) April 27, 2017



16:13 HDZ-ov Zlatko Hasanbegović se nije izjasnio hoće li podržati premijera Plenkovića. "Moja odluka o tome će se donijeti kada se vidi tko će činiti tu većinu i pod kojim uvjetima", kazao je Hasanbegović.



Više pročitajte OVDJE.





00:00 Izvor: N1

16:11 "Ne čudi nas što je došlo do ovakve odluke premijera", kazao je Milorad Pupovac iz SDSS-a u novoj izjavi novinarima u Saboru opetujući da je Hrvatskoj s obzirom na tešku situaciju u kojoj se nalazi, potreban stabilna Vlada i da je to posao premijera da osigura potrebnu većinu za to. "Mi ćemo nesumnjivo podržati intenciju premijera da sastavi stabilnu Vladu".





00:00 Izvor: N1



16:05 "Žao nam je što se Vlada ne bavi stvarnim probleima hrvatskog društva, nego samom sobom. MOST je stranka koja već dvije godine destabilizira Hrvatsku. Dvije godine su podržavali ministra Marića, a sada čine ovo kada im je popularnost počela padati. Živi zid neće sudjelovati u nikakvim preslagivanjima. Bilo bi loše da već treći put u dvije godine idemo na izbore, ali dođe li do njih - mi smo za njih spremni", poručio je čelnik Živog zida Ivan Vilibor Sinčić u izjavi novinarima u Saboru.



Više pročitajte OVDJE.



16:00 "Treći izbori u 18 mjeseci su katastrofa za gospodarstvo naše lijepe zemlje", kazao je šef HNS-a Ivan Vrdoljak gostujući u studiju N1 televizije i poručio: "Osobno pozivam da se izbjegnu izbori, ne želimo se sada boriti za fotelje, a to je suprotno od onoga što nam godinama spočitavaju".



Više pročitajte OVDJE.



15:55 Oglasila se i predsjednica Republike Hrvatske Kolinda Grabar-Kitarović, naime iz Ureda predsjednice RH priopćeno je da je predsjednica telefonski razgovarala s premijerom Andrejem Plenkovićem: "Predsjednica je od premijera dobila čvrsto uvjerenje u neupitnost stabilnosti funkcioniranja Vlade. Predsjednica Republike će pozorno pratiti situaciju u Vladi i Hrvatskom saboru te odnose među političkim strankama u skladu sa svojim ustavnim ovlastima, kao i do sada biti jamac stabilnosti političkog sustava te poštivanja Ustava i zakona, te skrbiti za redovito i usklađeno djelovanje te za stabilnost državne vlasti".



Više pročitajte OVDJE.



15:50 Nakon što ga je jutros premijer Plenković razriješio ministarske funkcije, MOST-ov ministar policije Vlaho Orepić, oglasio se na Facebooku zahvalom i porukom "ekipi": "Iz srca hvala na nebrojenim iskazima potpore! Nikad vas neću iznevjeriti!":







Više pročitajte OVDJE.



15:40 Saborski zastupnik Samostalne demokratske srpske stranke (SDSS) Milorad Pupovac izjavio je kako očekuje da će premijer Andrej Plenković učiniti sve da zadrži stabilnost Vlade i parlamentarne većine, te poručio da će politika kojom će se jamčiti stabilnost Vlade imati njihovu podršku.



Više pročitajte OVDJE.



15:37 Nezavisna kandidatkinja za gradonačelnicu Zagreba, Bruna Esih, nakon što je Plenković samouvjereno kazao kako ima većinu u Saboru i bez Mosta i HNS-a, kazala je kako neće glasati za Plenkovića.

"Situacija je izuzetno ozbiljna, ali mogla se predvidjeti i izbjeći da se slušalo bilo naroda. Kad upravljači krize svaku rečenicu započinju riječima JA ili MOJA vlada, onda to pokazuje da na prvom mjestu otpočetka i nisu bili interesi hrvatskog naroda, nego privatni interesi i interesi zaleđa koja stoje iz odnarođenih pojedinaca. Moju ruku takvi neće dobiti. Hrvatska je umorna od oktroiranih vladara. Vrijeme je za nacionalno odgovornu, beskompromisnu, suverenu političku reakciju", rekla je za Jutarnji list Esih.

Više pročitajte OVDJE.



15:22 Kako doznaje N1 televizija premijer je predsjedniku Sabora već poslao zahtjev za razrješenjem trojice ministara, no Petrov ga nema namjeru potpisati.



Više o tome čitajte OVDJE.

VEZANA VIJEST Bruna Esih neće podržati Plenkovićevu većinu!

15:15 Ima li premijer 76 ruku, glavno je pitanje o kojem se raspravlja po saborskim hodnicima i šire. On, naime, možda ne može računati ni na sve ruke iz Kluba HDZ-a. Dio zastupnika HDZ-a i do sada su se znali izjašnjavati mimo odluka kluba.

15:00 Predsjednik HNS-a Ivan Vrdoljak kazao je da oni ne priželjkuju nove izbore.

Svima je jasno da po drugi put postajemo taoci Koalicije Kaosa! pic.twitter.com/AXKFyOwg67 — HNS (@HaeNeS_) April 27, 2017

14:45 SDP je spreman za nove izbore, kazao je Vojko Obersnel.

00:00 Izvor: N1

14:50 Ako MOST-ovi ministri ne prihvaćaju odluku predsjednika Vlade, onda će se morati od Ustavnog suda hitno na određeni način tražiti tumačenje, odnosno osporavati predmetna odluka. Međutim, pitanje je kako će se Ustavni sud postaviti, kazao je za Faktograf.hr SDP-ov Peđa Grbin.



Više pročitajte OVDJE.



14:44 Sve je više tumačenja Ustava i Zakona o Vladi može li premijer smijeniti ministre bez Sabora, i to ne samo duhom, nego i slovom zakona. Jasno se govori da je Sabor nužan i neminovan pri imenovanju, ali kao da nije dovoljno jasno kakva je procedura pri razrješenju.



"Budući da nisu sami ministri dali ostavku, oni formalno ostaju ministri dok god imaju povjerenje Hrvatskog sabora. Naravno da to de facto ne znači puno jer čim nemaju povjerenje premijera, nemaju što raditi u Vladi", tumači ustavna stručnjakinja Sanja Barić, koja ne vjeruje da bi premijer išao u ovaj manevar da nije osigurao 76 glasova u Saboru.



Više pročitajte OVDJE.



14:10 Predsjednistvo HDZ-a i ministri u središnjici HDZ-a upravo počeli sa sjednicom.

13:50 "Plenković brani neobranjivo. A napada one koji su digli ruku. SDP je dvaput spašavao Hrvatsku, spreman je preuzeti odgovornosti i treći put", kazao je šef SDP-a Davor Bernardić na izvanrednoj press konferenciji.

Više pročitajte OVDJE.



13:47 Ne znam kome je u interesu ova destabilizacija i zašto je to Most upravo sada pokrenuo, izjavio je u četvrtak predsjednik IDS-a Boris Miletić na Hinin upit kako tumači odluku premijera Plenkovića da razriješi trojicu Mostovih ministara, a kojega drži odgovornim da zadrži zdrav razum i sagleda buduće korake koji će Hrvatsku spasiti od kolapsa. "To mora napraviti premijer jer je on išao u koaliciju s Mostom, dok druge stranke ne mogu nikako biti odgovorne za ovu političku nestabilnost", izjavio je Miletić. Ustvrdio je kako Marić treba podnijeti ostavku ili biti opozvan ako je na bilo koji način odgovoran za situaciju s Agrokorom, najavivši da će IDS, utvrdi li se Marićeva odgovornost, glasati za njegov opoziv. S druge strane, istaknuo je, ako Most pitanje opoziva koristi kao sredstvo kojim će destabilizirati Vladu i izazvati još jedne izbore neposredno pred turističku sezonu, "onda Hrvatska ima problem koji je puno veći od ministra Marića".

13:40 Zdravko Marić nije želio komentirati današnje događaje. 'Za sve ove optužbe iznio sam argumente koji ih odbacuju. Isključivo radim u javnom interesu. Zajedno sa svojim timom radim u javnom interesu', kazao je.

Na pitanje novinara može li nastaviti suradnju s ministrima Mosta koji su stali protiv njega, Marić je kazao: "Iza svih ovih argumenata, iza svih ovih optužbi koje su mi se stavljale na teret, iznio sam argumente koji, po meni, odbacuju sve ove neutemeljene optužbe".

00:00 Izvor: N1

13:22 Javnosti se obratio i premijer Andrej Plenković. ''Moja politička misija u političkom životu Hrvatske od lipnja prošle godine imala je jedan temeljni cilj, a to je da vlada stabilnost, što širi konsenzus, što manje podjele, što više povjerenja, odgovornosti i rada za boljitak svih hrvatskih ljudi. To je bila osobna odluka, doći iz Bruxellesa u HDZ. Od tada je HDZ ostvario relativnu, ali ipak uvjerljivu pobjedu na izborima za Sabor, ostvarili smo korektnu, poštenu, partnersku Vladu s Mostom i predstavnicima nacionalnih manjina. To je bila moja želja, jer sam smatrao da je dovoljna za stabilan, učinkovit rad Vlade", rekao je Plenković i poručio da ima parlamentarnu većinu.

Više pročitajte OVDJE.



13:04 Predsjednik HNS-a Ivan Vrdoljak nakon Plenkovićeve odluke da razriješi trojicu Mostovih ministara odbacio je mogućnost parlamentarnog preslagivanja u kojem bi sudjelovao HNS, ali je ustvrdio da bi bio spreman sudjelovati u razgovorima oko moguće vlade nacionalnog jedinstva.



Više čitajte OVDJE.



13:00 Trojica Mostovih ministara su de facto već smijenjena, odnosno bit će smijenjena onoga trenutka kad Vlada objavi odluku premijera Andreja Plenkovića da je odlučio razriješiti Vlahu Orepića, Antu Šprlju i Slavena Dobrovića.

Više o proceduri smjene ministara pročitajte OVDJE.

12:46 Jedini ministar iz redova MOST-a u drugoj Vladi HDZ-a i MOST-a koji zasad nije doživio sudbinu trojice ostalih kolega, Ivan Kovačić poručio je kako bi da je bio na sjednici Vlade, i on podržao stav MOST-a, a pada li Vlada, ne zna. Ivan Kovačić, potpredsjednik Vlade i ministar uprave, jedini MOST-ov ministar koji danas nije bio na sjednici Vlade, poručio je za tportal: "Da sam bio na sjednici, svakako bih podržao stav MOST-a." Objasnio je da nije prisustvovao sjednici Vlade jer je bio u Omišu na sprovodu ocu tamošnjega gradonačelnika, a na pitanje je li se raspala Vlada, rekao je: "Ne znam". Na pitanje kakva će biti njegova sudbina u Vladi rekao je da o ministrima odlučuju premijer Andrej Plenković i Sabor.



Više čitajte OVDJE.

12:45 Predsjednik Sabora, Božo Petrov, komentirao je odluku Andreja Plenkovića o smjeni trojice Mostovih ministara. ''Andrej Plenković pokušava danas razriješiti 3 ministra Mosta iza kojih stoje rezultati, 3mlrd kuna iz fondova, započeta pravosudna reforma, obračunavanje s kriminalom, radi jednog ministra financija koji objektino ne može iti to, jer se izuzima iz odluka o kompaniji koje je on donedavno bio zaposlenik. Most nosi odgovornost za 4 ministra koja je predložio u Vladu.

VEZANA VIJEST Trojica ministara već su smijenjena i bez potpisa Petrova

Zdravko Marić je odgovornost HDZ-a. Mi smo ovu odluku prije tjedan dana predstavili HDZ-u. Most ne nosi odgovornost za Zdravka Marića, ne možemo i nećemo rušiti Vladu, ali nećemo podržati ministra koji ne može biti ministar financija. Plenković je taj koji treba odgovoriti hoće li ovim činom rušiti Vladu''.



Više čitajte OVDJE.

12:20 Neslužbeno doznajemo, premijer Plenković mogao bi se obratiti javnosti tijekom dana, vjerojatno kkako bi objasnio svoj neočekivan potez, javlja naš reporter Hrvoje Krešić.



12:15 "Više je stranaka protiv, nego za HDZ i u ovom slučaju pozivam one koji su protiv da sjednu i stvore novu većinu u Saboru. Riječ je o većini bez HDZ-a, ne vidim razloga da se ne okuša u izboru novog premijera. Kad žrtvujete tuđeg igrača, to nije žrtvovanje, a novi izbori - Hrvatska je sita izbora, izgubili bismo vrijeme i novac i ne vidim razloga za to, tim više jer postoji jasna većina koja je protiv toga, imamo više od potrebne većine. Koliko će se sve odraziti na lokalne izbore, vidjet ćemo, neki će dobiti, neki izgubiti, ali lokalni izbori su druga priča", kazao je šef HSS-a Krešo Beljaku izjavi novinarima.



Više čitajte OVDJE.





00:00 Izvor: N1



12:10 "Titanik Vlada je udarila u najveću santu leda do sad. Vlada vlada dok ima podršku najviše 76 ruku u Saboru i vidjet ćemo uskoro hoće li ih imati. HNS neće podržati nikakvu ideju o preslagivanju, a jedini izlaz iz ove situacije su izbori. Što se tiče pitanja na kojemu je Vlada pukla, stav HNS-a je jasan, Marić nema potporu liberala i nećemo sigurno taj stav promijeniti.

HDZ, Plenković ima veliku odgovornost, doći u Sabor i reći podržava li ga vei dio Sabora i zastupnika. Teško mi je vjerovati da radi nešto što već nije promislio, ali s obzirom na kapacitete ove Vlade i profile ministara i na to da su uskoro lokalni izbori, sve su karte otvorene i nije isključeno da nije predvidio možda baš sve što je trebao", poručio je HNS-ov Goran Beus Richembergh novinarima u izjavi u Saboru.



Više čitajte OVDJE.





00:00 Izvor: N1

12:00 Trojica Mostovih ministara napustili su zgradu Vlade.

Izvor: N1

11:55 Davor Bernardić za 13 sati najavio je izvanrednu press konferenciju.

11:50 Božidar Kalmeta kazao je da su oni (HDZ) uvijek spremni na izbore i ako do njih dođe građani će kazniti Most. 'Plenković je pokazao da je državnik i da zna povući prave poteze', dodao je.

11:38 Bivša premijerka Jadranka Kosor komentirala je odluku Andreja Plenkovića o razrješenju trojice ministara. "Dosad svakako neviđen potez u hrvatskoj političkoj praksi. Podsjećam da je Andrej Plenković nebrojeno puta isticao da je upravo on donio stabilnost u hrvatski politički prostor. Današnjom odlukom to više nije točno. Smjenjivanjem trojice ministara jasno je dekapitiranje u političkom smislu, ali i njihovo ponižavanje. Je li Plenković tu odluku donio samostalno, očito je da je to pripremao. Koliko je ljudi znalo za to, nije poznato. Obzirom da je on predsjednik HDZ-a, postavlja se i pitanje da je tu odluku donijela i stranka. Kad ovakva odluka podrazumijeva i pad Vlade, onda moraju biti kontaktirana tijela stranke. Sad je pitanje opstaje li Vlada''.

Više čitajte OVDJE.

11:23 Saborski zastupnik SDP-a, Siniša Hajdaš Dončić komentirao je odluku premijera Andreja Plenkovića, o smjeni trojice Mostovih ministara. "Očekujemo odgovornost od Andreja Plenkovića, a to je da na žalost građana Republike Hrvatske i nas u oporbi sazove nove izbore. Sjetimo se što je prošle godine bilo s Timom Oreškovićem i tom krnjom Vladom. Ovo je ukratko - sramota", rekao je Hajdaš Dončić.

Više čitajte na OVOM LINKU.

00:00 Izvor: N1

11:18 Upravo je najavljeno da će Božo Petrov dati izjavu za javnost u 12:45. Pratite UŽIVO na OVOM LINKU.

11:15 Iako je Ivan Vrdoljak još prije nekolik omjeseci tako nešto odbacio kao mogućnost, sadašnja situacija pokazat će ostaje li pri svojim prijašnjim stavovima.

Izjavu Ivana Vrdoljaka donosimo u 11:30.

11:00 Teško da će koalicija HDZ-a i Mosta preživjeti ovakav udarac', kaže naš reporter Hrvoje Krešić. Ovako nešto nitko nije očekivao, nenajavljenu smjenu trojice ministara usred sjednice Vlade, zaista je neočekivana.

Neočekivana smjena ministara

Podsjetimo, na sjednici Vlade premijer je odbio sve kritike na račun ministra financija Zdravka Marića, iza čega, međutim, nisu stali ministri Orepić, Dobrović i Šprlje. Nakon toga je kazao:

"Molim tajnicu da pripremi odluku o razrješenju tri Mostova ministra", rekao je premijer.

Više čitajte na OVOM LINKU.